— Калі мы чуем патрабаванне ўвесці “матчыну” мову ў богаслужэнні, гэта азначае, што яе зыходна лічаць “роўнасвяшчэннай”. А хто ж пасмее з належнай адказнасцю сцвярджаць, што беларуская мова стану 1920-х або 1980-х была такой ці хоць бы несумненна прыдатнай для такога менавіта выкарыстання? Баюся, ніхто ўсур’ёз не пасмее. Іншая справа — спробы, намаганні забяспечыць ёй такі статус. Вось Беларуская Біблійная Камісія і намагалася. Дзейсна. У любым выпадку, перакладаючы, назапашвала для гэтага “базу”. Напрыклад, выдавала штогод “Беларускі Праваслаўны Каляндар”, часопіс “Праваслаўе” (“Праваслаўе ў Беларусі і ў свеце”), падрыхтавала беларускамоўны “Звод імёнаў святых” (1995) і “Кароткі царкоўнаславянска-беларускі слоўнік” (1996) і інш. Цяпер праца вядзецца непасрэдна над тэрміналагічным слоўнікам. Ну а ў якой меры наш слоўнік стане “афіцыйным”, залежыць не ад нас.